b'\n_START_ARTICLE_\nMeinhard Pille\n_START_SECTION_\nElulugu\n_START_PARAGRAPH_\nMeinhard Pille oli talupidaja poeg._NEWLINE_L\xc3\xb5petas 1945 Tallinna Elektromehaanika Tehnikumi, 1951 T\xc3\x9c metsandusteaduskonna metsat\xc3\xb6\xc3\xb6stuse osakonna, 1964\xe2\x80\x9365 Moskva \xc3\x9cleliidulise P\xc3\xb5llumajanduse Mehhaniseerimise Kaug\xc3\xb5ppeinstituudi sihtaspirant, tehnikakandidaat (1965, samas), v\xc3\xa4itekiri k\xc3\xa4sitles lahusagregaatse h\xc3\xbcdraulilise s\xc3\xbcsteemi ja traktorite diiseltoiteaparatuuri t\xc3\xa4ppisdetailide tampoongalvaanilist taastamist. Oli 1951\xe2\x80\x9354 Eesti P\xc3\xb5llumajanduse Akadeemia masinapargi ekspluatatsiooni ja remondi kateedri assistent, 1954\xe2\x80\x9363 metallide tehnoloogia ja masinate remondi kateedri vanem\xc3\xb5petaja, 1965\xe2\x80\x9368 metallide tehnoloogia ja masinate remondi kateedri vanem\xc3\xb5petaja, 1968\xe2\x80\x9393 dotsent. \xc3\x95petanud masinate remonti, metallide tehnoloogiat, p\xc3\xb5llumajandustehnika t\xc3\xb6\xc3\xb6kindlust.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkonnad: galvaanika, tampoongalvaanika kasutamine masinate ja seadmete remondil ning stantsimisel, l\xc3\xb5ikeriistade ja matriitside p\xc3\xbcsivuse suurendamisel, korrosioonivastaste kaitsekatete loomine. T\xc3\xb6\xc3\xb6tas v\xc3\xa4lja masinate remondi tampoongalvaanika meetodi, mida seej\xc3\xa4rel rakendati NSVL-s ja v\xc3\xb5eti \xc3\xb5ppeprogrammidesse; l\xc3\xb5i v\xc3\xa4\xc3\xa4rismetalli kokkuhoidu v\xc3\xb5imaldava kuldamisagregaadi Tallinna Juveelitehasele, raudbetoonkonstruktsioonides kasutatavate ja mitmesuguste terasdetailide suure korrosioonikindlusega katte ning selle metallile kandmise tehnoloogia. NSVL Rahvamajanduse Saavutuste N\xc3\xa4ituse diplomid (1967, 1970) ja medal (1970). \xc3\x9cle 110 teadustr\xc3\xbckise, 8 autoritunnistust.'